CELEX: 32014R0181
Language: fi
Date: 2014-02-20 00:00:00
Title: Komission täytäntöönpanoasetus (EU) N:o 181/2014, annettu 20 päivänä helmikuuta 2014 , Egeanmeren pienten saarten hyväksi toteutettavista maatalousalan erityistoimenpiteistä annetun Euroopan parlamentin ja neuvoston asetuksen (EU) N:o 229/2013 soveltamista koskevista säännöistä

4.3.2014   
            
            
               FI
            
            
               Euroopan unionin virallinen lehti
            
            
               L 63/53
            
         
      KOMISSION TÄYTÄNTÖÖNPANOASETUS (EU) N:o 181/2014,
   annettu 20 päivänä helmikuuta 2014,
   Egeanmeren pienten saarten hyväksi toteutettavista maatalousalan erityistoimenpiteistä annetun Euroopan parlamentin ja neuvoston asetuksen (EU) N:o 229/2013 soveltamista koskevista säännöistä
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Egeanmeren pienten saarten hyväksi toteutettavista maatalousalan erityistoimenpiteistä ja neuvoston asetuksen (EY) N:o 1405/2006 kumoamisesta 13 päivänä maaliskuuta 2013 annetun Euroopan parlamentin ja neuvoston asetuksen (EU) N:o 229/2013 (1) ja erityisesti sen 6 artiklan 2 kohdan, 7 artiklan, 11 artiklan 3 kohdan, 12 artiklan 2 kohdan, 13 artiklan, 14 artiklan 1 kohdan toisen alakohdan ja 15 artiklan 3 kohdan,
   sekä katsoo seuraavaa:
   
               (1)
            
            
               Asetuksella (EU) N:o 229/2013 kumotaan ja korvataan neuvoston asetus (EY) N:o 1405/2006 (2). Asetuksella (EU) N:o 229/2013 siirretään komissiolle valta antaa delegoituja säädöksiä ja täytäntöönpanosäädöksiä. Uuden oikeudellisen kehyksen mukaisen järjestelmän moitteettoman toiminnan varmistamiseksi tietyt säännöt olisi annettava tällaisilla säädöksillä. Uusien sääntöjen olisi korvattava komission asetuksen (EY) N:o 1914/2006 (3) täytäntöönpanosäännöt. Kyseinen asetus on kumottu komission delegoidulla asetuksella (EU) N:o 178/2014 (4).
            
         
               (2)
            
            
               Olisi syytä antaa tukimäärien vahvistamista koskevat säännöt tuotteiden hankkimiseksi erityisessä hankintajärjestelmässä. Näissä säännöissä olisi otettava huomioon hankinnan lisäkustannukset, jotka liittyvät Egeanmeren pienten saarten syrjäiseen sijaintiin ja saaristoluonteeseen ja jotka haittaavat näitä alueita vakavasti.
            
         
               (3)
            
            
               Tukijärjestelmää tuotteiden hankkimiseksi erityisessä hankintajärjestelmässä olisi hallittava todistuksen avulla, jäljempänä ’tukitodistus’, käyttäen tuontitodistuslomaketta.
            
         
               (4)
            
            
               Erityisen hankintajärjestelmän hallinnointi edellyttää, että otetaan käyttöön tuontitodistuksen myöntämistä koskevat säännöt, joilla poiketaan tuontitodistuksiin komission asetuksen (EY) N:o 376/2008 (5) nojalla tavanomaisesti sovellettavista säännöistä.
            
         
               (5)
            
            
               Erityistä hankintajärjestelmää olisi hallinnoitava niin, että mahdollistetaan kaksi tavoitetta. Ensinnäkin olisi pyrittävä todistusten myöntämismenettelyn nopeuttamiseen, erityisesti poistamalla yleinen velvoite asettaa vakuus etukäteen, sekä tuen maksamiseen nopeasti tuotteiden hankintaan. Toiseksi hallinnoinnilla olisi pystyttävä takaamaan toimien valvonta ja seuranta ja annettava hallintoviranomaisille välineet sen varmistamiseen, että järjestelmällä saavutetaan sen tavoitteet. Nämä tavoitteet ovat tiettyjen maataloustuotteiden säännölliset toimitukset ja Egeanmeren pienten saarten maantieteellisestä sijainnista johtuvien vaikutusten kompensoiminen varmistamalla, että järjestelmän edut tosiasiallisesti siirtyvät siihen vaiheeseen, jossa tuotteet saatetaan markkinoille loppukäyttäjille tarjottaviksi.
            
         
               (6)
            
            
               Erityisen hankintajärjestelmän hallinnointia koskevien sääntöjen avulla olisi arvioiduissa hankintataseissa vahvistettujen määrien puitteissa varmistettava, että rekisteröidyt toimijat saavat todistuksen niitä tuotteita ja määriä varten, jotka ovat hänen omaan lukuunsa toteuttaman liiketoimen kohteena, esittämällä asiakirjat, joilla todistetaan toimen tosiasiallinen toteuttaminen ja todistushakemuksen asianmukaisuus.
            
         
               (7)
            
            
               Erityisen hankintajärjestelmän alaisten toimien valvonta edellyttää muun muassa todisteita siitä, että todistuksessa tarkoitettu toimitus on toteutettu lyhyessä määräajassa, sekä kyseisen todistuksen haltijalle annettujen oikeuksien ja velvollisuuksien siirtämisen kieltämistä.
            
         
               (8)
            
            
               Etujen, jotka on myönnetty tuontitulleista vapautuksena ja unionin alueelta hankittavien tuotteiden hankkimiseen tarkoitettuna tukena, on siirryttävä tuotantokulujen ja loppukäyttäjän maksamien hintojen tasoon. Sen vuoksi etujen tosiasiallista siirtämistä olisi valvottava.
            
         
               (9)
            
            
               Olisi vahvistettava säännöt, joita sovelletaan erityiseen hankintajärjestelmään kuuluvien tuotteiden viennin lupien myöntämiseen ja viennin valvontaan, kun tuotteita viedään kolmansiin maihin ja lähetetään muualle unionin alueelle. On erityisen tärkeää määrittää ne jalostettujen tuotteiden enimmäismäärät, jotka voidaan viedä tai lähettää perinteisesti.
            
         
               (10)
            
            
               Kuluttajien ja toimijoiden kaupallisten etujen suojaamiseksi erityisten hankintajärjestelmien ulkopuolelle olisi viimeistään ensimmäistä kertaa kaupan pidettäessä jätettävä tuotteet, jotka eivät ole virheettömiä ja kauppakelpoisia komission asetuksen (EY) N:o 612/1999 (6) 28 artiklan mukaisesti, sekä toteutettava soveltuvia toimenpiteitä siinä tapauksessa, ettei tämä vaatimus täyty.
            
         
               (11)
            
            
               Kreikan toimivaltaisten viranomaisten olisi vahvistettava yksityiskohtaiset hallinnolliset säännöt, joilla varmistetaan erityisen hankintajärjestelmän hallinnointi ja seuranta.
            
         
               (12)
            
            
               Jotta järjestelmän täytäntöönpanoa voidaan arvioida, Kreikan toimivaltaisten viranomaisten olisi raportoitava komissiolle säännöllisin väliajoin.
            
         
               (13)
            
            
               Olisi määriteltävä kutakin paikallistuotannon tukijärjestelmää varten edellytettävä hakemusten kattavuus ja asiakirjat, jotka on liitettävä niihin mukaan sen arvioimiseksi, onko hakemuksen jättäminen perusteltua.
            
         
               (14)
            
            
               Tukihakemuksissa olevat ilmeiset virheet olisi voitava korjata milloin tahansa.
            
         
               (15)
            
            
               Määräaikoja tukihakemusten jättämiselle ja tukihakemusten muuttamiselle on ehdottomasti noudatettava, jotta Kreikan kansalliset viranomaiset voivat suunnitella ja tehokkaasti toteuttaa tarkastukset paikallistuotantoa koskevan tuen hakemusten oikeellisuuden tarkastamiseksi. Sen vuoksi olisi vahvistettava määräajat, joiden ylittyessä hakemuksia ei voida enää vastaanottaa. Lisäksi olisi sovellettava vähennystä, jolla hakijoita kannustetaan noudattamaan määräaikoja.
            
         
               (16)
            
            
               Hakijoiden on voitava peruuttaa paikallistuotantoa koskevan tuen hakemuksensa kokonaan tai osittain milloin tahansa sillä edellytyksellä, ettei toimivaltainen viranomainen ole vielä ilmoittanut hakijalle tukihakemuksessa olevista virheistä eikä paikalla tehdystä tarkastuksesta, jossa on havaittu virheitä peruutuksen kohteena olevassa osassa.
            
         
               (17)
            
            
               Yhdennetyssä hallinto- ja valvontajärjestelmässä hallinnoituja tukijärjestelmiä koskevien säännösten noudattamista olisi valvottava tehokkaasti. Tätä varten ja valvonnan yhdenmukaisuuden varmistamiseksi kaikissa jäsenvaltioissa on tarpeen määritellä yksityiskohtaisesti hallinnollisten ja paikalla tehtävien tarkastusten tekemistä koskevat perusteet ja tekniset menettelyt. Kreikan on tarvittaessa pyrittävä tekemään tämän asetuksen mukaiset eri tarkastukset samanaikaisesti muiden unionin säännösten mukaisten tarkastusten kanssa.
            
         
               (18)
            
            
               On määriteltävä niiden hakijoiden vähimmäismäärä, jotka on eri tukijärjestelmien mukaisesti tarkastettava paikalla.
            
         
               (19)
            
            
               Paikalla tehtävien tarkastusten vähimmäismäärän otanta olisi tehtävä osittain riskianalyysin ja osittain satunnaisotannan perusteella. Riskianalyysiä varten huomioon otettavat tärkeimmät tekijät olisi täsmennettävä.
            
         
               (20)
            
            
               Havaittaessa huomattavia sääntöjenvastaisuuksia paikalla tehtävien tarkastusten määrää olisi lisättävä kuluvana ja seuraavana vuonna, jotta saataisiin riittävät takeet kyseisten tukihakemusten oikeellisuudesta.
            
         
               (21)
            
            
               Paikalla tehtävien tarkastusten tehokkuuden varmistamiseksi on tärkeää, että tarkastajat ovat tietoisia syistä, joiden vuoksi kyseiset tuen hakijat on valittu paikalla tehtäviin tarkastuksiin. Kreikan on säilytettävä tällaiset tiedot.
            
         
               (22)
            
            
               Jotta Kreikan kansalliset viranomaiset ja unionin toimivaltaiset viranomaiset voisivat seurata paikalla tehtyjä tarkastuksia, tarkastuksia koskevat yksityiskohtaiset tiedot on merkittävä tarkastuskertomukseen. Hakijalla tai tämän edustajalla on oltava mahdollisuus allekirjoittaa kertomus. Kaukokartoitustarkastusten osalta Kreikalle olisi kuitenkin annettava mahdollisuus säätää, että tätä mahdollisuutta voidaan käyttää ainoastaan silloin, kun tarkastuksessa ilmenee sääntöjenvastaisuuksia. Jos sääntöjenvastaisuuksia havaitaan, hakijan on paikalla tehtävien tarkastusten luonteesta riippumatta saatava jäljennös kertomuksesta.
            
         
               (23)
            
            
               Unionin taloudellisten etujen tehokasta suojaamista varten on syytä toteuttaa tarvittavat toimenpiteet sääntöjenvastaisuuksien ja petosten torjumiseksi.
            
         
               (24)
            
            
               Suhteellisuusperiaatteen sekä ylivoimaisiin esteisiin, poikkeuksellisiin olosuhteisiin ja luonnononnettomuuksiin liittyvien erityisongelmien huomioon ottamiseksi olisi säädettävä vähennyksistä ja poissulkemisista. Vähennysten ja poissulkemisten olisi perustuttava sääntöjenvastaisuuden vakavuusasteeseen, ja ne voisivat johtaa jopa yhden tai useamman paikallistuotantoa koskevan tukijärjestelmän ulkopuolelle jättämiseen tietyksi ajaksi.
            
         
               (25)
            
            
               Vähennyksiä ja poissulkemisia ei pitäisi yleisesti ottaen soveltaa, jos hakija on esittänyt asiasisällöllisesti oikeaa tietoa tai jos hän voi muuten osoittaa, ettei virhe ole hakijan tekemä.
            
         
               (26)
            
            
               Kansallisille toimivaltaisille viranomaisille milloin tahansa virheellisistä tukihakemuksista ilmoittaneeseen hakijaan ei virheellisyyden syistä riippumatta pitäisi soveltaa vähennyksiä tai poissulkemisia sillä edellytyksellä, ettei hakijalle ole annettu tietoa toimivaltaisen viranomaisen aikomuksesta tehdä tarkastus paikalla eikä viranomainen ole vielä ilmoittanut hakijalle hakemuksessa olevista sääntöjenvastaisuuksista. Tätä olisi sovellettava myös atk-pohjaisessa tietokannassa oleviin virheellisiin tietoihin.
            
         
               (27)
            
            
               Jos saman hakijan osalta on sovellettava erilaisia vähennyksiä, näitä vähennyksiä olisi sovellettava toisistaan riippumatta. Tässä asetuksessa säädettyjä vähennyksiä ja poissulkemisia olisi lisäksi sovellettava rajoittamatta muista unionin säännöksistä tai kansallisesta lainsäädännöstä johtuvien lisäseuraamuksien soveltamista.
            
         
               (28)
            
            
               Jos hakija ei ylivoimaisen esteen tai poikkeuksellisten olosuhteiden vuoksi kykene täyttämään ohjelmien toteuttamista koskevissa yksityiskohtaisissa säännöissä asetettuja velvoitteitaan, hänen ei pitäisi menettää oikeuttaan tukeen. Olisi täsmennettävä, millaisia tilanteita toimivaltaiset viranomaiset voivat erityisesti pitää poikkeuksellisina olosuhteina.
            
         
               (29)
            
            
               Jotta vilpittömän mielen periaatetta sovellettaisiin yhdenmukaisesti koko unionissa, olisi säädettävä edellytyksistä, joilla kyseiseen periaatteeseen voidaan turvautua perittäessä takaisin aiheettomasti maksettuja määriä, sanotun kuitenkaan rajoittamatta kyseisten menojen käsittelyä tilien tarkastamisen ja hyväksymisen yhteydessä.
            
         
               (30)
            
            
               Ohjelmien muuttamista koskevia menettelyjä on yksinkertaistettava sen varmistamiseksi, että ohjelmia voidaan entistä joustavammin ja jouheammin mukauttaa vastaamaan todellisia olosuhteita, jotka liittyvät hankintajärjestelmään ja paikalliseen maataloustuotantoon. Tästä syystä on tarpeen siirtää vuosittaisten muutosten esittämiselle asetettua määräaikaa kahdella kuukaudella, jotta se saataisiin vastaamaan asetuksen (EU) N:o 229/2013 20 artiklan 2 kohdassa asetettua määräaikaa. Merkittävät muutokset olisi kuitenkin toimitettava ajoissa komissiolle, jotta ne voidaan arvioida tarkkaan ja hyväksymispäätös tehdä kyseisten muutosten soveltamispäivään mennessä.
            
         
               (31)
            
            
               Kreikan olisi toimitettava komissiolle ohjelman täytäntöönpanosta kaikki tiedot, jotka ovat tarpeen asianmukaisen seurannan varmistamiseksi ajan mittaan. Tämän vuoksi on tarpeen vahvistaa vähimmäismäärä yhteisiä suoritusindikaattoreita sekä erityisestä hankintajärjestelmästä ja paikallistuotannon tukemiseksi toteutettavista toimenpiteistä määräajoin annettavien tiedotusten ja tilastojen sekä vuosittaisten täytäntöönpanokertomusten sisältö ja määräajat. Jotta erityisestä hankintajärjestelmästä voitaisiin antaa luotettavammat tiedot, lopullisten vuotuisten tietojen toimittamisen määräaikaa olisi pidennettävä. Samasta syystä paikallistuotannon tukemista koskevista tukihakemuksista annettavan tiedonannon määräaikaa olisi pidennettävä yhdellä kuukaudella.
            
         
               (32)
            
            
               Kaikki järjestelmän hyvän toiminnan kannalta välttämättömät tiedonannot jäsenvaltioilta komissiolle olisi annettava komission asetuksen (EY) N:o 792/2009 (7) mukaisesti.
            
         
               (33)
            
            
               Tässä asetuksessa säädetyt toimenpiteet ovat suorien tukien hallintokomitean lausunnon mukaiset,
            
         ON HYVÄKSYNYT TÄMÄN ASETUKSEN:
   I   LUKU
   
      ERITYINEN HANKINTAJÄRJESTELMÄ
   
   
      1   JAKSO
   
   
      
         Arvioidut hankintataseet
      
   
   1 artikla
   Arvioitujen hankintataseiden tarkoitus ja muuttaminen
   Arvioidussa hankintataseessa, joka Kreikan on laadittava asetuksen (EY) N:o 229/2013 8 artiklan 2 kohdan mukaisesti, on määriteltävä Egeanmeren pienten saarten, jäljempänä ’pienet saaret’, arvioitujen hankintatarpeiden kattamiseen tarvittavien keskeisten tuotteiden määrät kalenterivuosittain.
   Kreikka voi muuttaa arvioitua hankintatasettaan. Tällaisiin muutoksiin sovelletaan soveltuvin osin tämän asetuksen 32 artiklaa.
   
      2   JAKSO
   
   
      
         Hankintajärjestelmän toiminta
      
   
   2 artikla
   Tuen vahvistaminen ja myöntäminen
   1.   Kreikan on asetuksen (EU) N:o 229/2013 9 artiklan 1 kohdan soveltamiseksi määritettävä ohjelmassa kullekin tuotteelle myönnettävän syrjäistä sijaintia, saaristoluonnetta ja syrjäisimpien alueiden asemaa helpottamaan tarkoitetun tuen määrä ja otettava huomioon
   
               a)
            
            
               pienten saarten erityistarpeet ja edellytetyt laatuvaatimukset;
            
         
               b)
            
            
               perinteiset kauppavirrat pienten saarten ja Manner-Kreikan satamien välillä ja Egeanmeren saarten välillä;
            
         
               c)
            
            
               suunniteltujen tukien taloudelliset näkökohdat;
            
         
               d)
            
            
               tarvittaessa se, ettei haitata paikallistuotteiden kehittämismahdollisuuksia;
            
         
               e)
            
            
               kuljetuksiin liittyvien erityisten lisäkustannusten osalta pienille saarille tarkoitettujen tavarakuljetusten välilastauskustannukset;
            
         
               f)
            
            
               paikallisen jalostuksen erityisten lisäkustannusten osalta markkina-alueen pieni koko ja hankintojen turvaamisen tarve pienillä saarilla.
            
         2.   Tukea ei myönnetä sellaisten tuotteiden hankintaan jollakin pienellä saarella, jotka ovat jo saaneet tukea erityisestä hankintajärjestelmästä jollain muulla pienellä saarella.
   3 artikla
   Tukitodistus ja tuen maksaminen
   1.   Tuki maksetaan esitettäessä todistus, jäljempänä ’tukitodistus’, joka on kokonaan käytetty.
   Tukitodistuksen esittäminen maksatuksesta vastaaville toimivaltaisille viranomaisille käy tukihakemuksesta. Todistukset on ylivoimaista estettä tai poikkeuksellista säätilasta johtuvaa onnettomuutta lukuun ottamatta esitettävä 30 päivän kuluessa päivästä, jona niissä mainitut määrät luettiin kiintiöön. Tämän määräajan ylittyessä tuen määrää vähennetään viidellä prosentilla kutakin määräajan ylittänyttä päivää kohti.
   Toimivaltaisten viranomaisten on maksettava tuki 90 päivän kuluessa käytetyn todistuksen jättöpäivästä, paitsi jos
   
               a)
            
            
               kyse on ylitsepääsemättömästä esteestä tai sääoloista johtuvasta poikkeuksellisesta onnettomuudesta;
            
         
               b)
            
            
               on aloitettu tukioikeutta koskeva hallinnollinen tutkinta; tässä tapauksessa maksaminen tapahtuu vasta sen jälkeen, kun oikeus tukeen on todettu.
            
         2.   Tukitodistukset on laadittava asetuksen (EY) N:o 376/2008 liitteessä I esitetyn tuontitodistuksen mallin mukaisesti.
   Asetuksen (EY) N:o 376/2008 7 artiklan 5 kohtaa, 12, 14, 16, 17, 18, 20, 22, 25, 26, 28, 32 ja 35–40 artiklaa sovelletaan soveltuvin osin, sanotun kuitenkaan rajoittamatta tämän asetuksen soveltamista.
   3.   Maininta ”tukitodistus” on painettava tai merkittävä leimalla todistuksen 20 kohtaan (erityismaininnat).
   4.   Todistuksen 7 ja 8 kohta on viivattava yli kokonaan.
   5.   Tukitodistusten 12 kohdassa on oltava merkintä viimeisestä voimassaolopäivästä.
   6.   Sovellettava tuen määrä on tukitodistushakemuksen jättöpäivänä voimassa oleva tuen määrä.
   7.   Toimivaltaisen viranomaisen on arvioitujen hankintataseiden rajoissa annettava tukitodistus asianomaisten hakemuksesta.
   4 artikla
   Edun siirtäminen loppukäyttäjälle
   Asetuksen (EU) N:o 229/2013 12 artiklan 1 kohdan soveltamiseksi toimivaltaisten viranomaisten on toteutettava kaikki aiheelliset toimenpiteet, joilla valvotaan edun siirtämistä tosiasiallisesti loppukäyttäjälle. Ne voivat tätä tarkoitusta varten arvioida erilaisten alan toimijoiden myyntimarginaaleja ja -hintoja.
   Ensimmäisessä alakohdassa tarkoitetut toimenpiteet ja erityisesti tuen siirtämisen valvontapisteet sekä niiden mahdolliset muutokset on ilmoitettava komissiolle asetuksen (EU) N:o 229/2013 20 artiklan 2 kohdassa säädetyssä vuosikertomuksessa.
   5 artikla
   Toimijoiden rekisteri
   1.   Voidakseen päästä asetuksen (EU) N:o 229/2013 11 artiklan 1 kohdan toisessa alakohdassa tarkoitettuun rekisteriin, toimijan on sitouduttava
   
               a)
            
            
               antamaan toimivaltaisille viranomaisille tiedoksi näiden pyynnöstä kaikki tarvittavat tiedot harjoitetusta kaupallisesta toiminnasta, erityisesti käyttämistään hinnoista ja voittomarginaaleista;
            
         
               b)
            
            
               toimimaan yksinomaan omissa nimissään ja omaan lukuunsa;
            
         
               c)
            
            
               esittämään todistushakemukset suhteessa kyseisen tuotteen todellisiin myyntimahdollisuuksiin, jotka on perusteltava puolueettomien tietojen avulla;
            
         
               d)
            
            
               pidättäytymään kaikista sellaisista toimista, jotka ovat omiaan aiheuttamaan tuotteiden keinotekoista puutetta tai pitämään saatavissa olevia tuotteita kaupan epätavanomaisen alhaiseen hintaan;
            
         
               e)
            
            
               varmistamaan toimivaltaisia viranomaisia tyydyttävällä tavalla maataloustuotteita pienille saarille myytäessä edun siirtäminen loppukäyttäjälle.
            
         2.   Toimijan, joka aikoo lähettää muualle unioniin tai viedä kolmansiin maihin jalostamattomia, jalostettuja tai pakattuja tuotteita 11 artiklassa tarkoitetuilla edellytyksillä, on rekisteriin merkitsemistä pyytäessään tai myöhemmin ilmoitettava aikomuksestaan jatkaa tällaista toimintaa ja ilmoitettava tarvittaessa pakkaamojen sijainti.
   3.   Jalostajan, joka aikoo viedä kolmansiin maihin tai lähettää unioniin jalostettuja tuotteita 11 tai 12 artiklassa tarkoitetuilla edellytyksillä, on rekisteriin merkitsemistä pyytäessään tai myöhemmin ilmoitettava aikomuksestaan jatkaa tällaista toimintaa ja ilmoitettava jalostamon sijainti sekä tarvittaessa toimitettava eritellyt luettelot jalostetuista tuotteista.
   6 artikla
   Toimijoiden esitettäviksi kuuluvat asiakirjat ja tukitodistusten voimassaoloaika
   1.   Toimivaltaisten viranomaisten on hyväksyttävä toimijan esittämä tukitodistushakemus kustakin lähetyksestä, kun siihen on liitetty ostolaskun alkuperäiskappale tai sen oikeaksi todistettu jäljennös.
   Ostolasku, konossementti tai lentorahtikirja on laadittava todistuksen hakijan nimiin.
   2.   Todistusten voimassaoloaika on 45 päivää. Toimivaltainen viranomainen voi pidentää tätä määräaikaa erityistapauksissa, jotka johtuvat vakavista tai odottamattomista kuljetusaikaan vaikuttavista vaikeuksista, mutta kuljetusaika ei saa kuitenkaan ylittää kahta kuukautta todistuksen myöntämispäivästä lukien.
   7 artikla
   Todistusten ja tavaroiden esittäminen
   1.   Erityiseen hankintajärjestelmään kuuluvien tuotteiden tukitodistukset on esitettävä toimivaltaisille viranomaisille viimeistään 15 työpäivän kuluttua siitä päivästä, jona lupa tavaralastin purkamiseen saatiin. Toimivaltaiset viranomaiset voivat lyhentää tätä enimmäismääräaikaa.
   2.   Tavarat on esitettävä irtotavarana tai erillisinä erinä siten, että ne vastaavat esitettyä todistusta.
   8 artikla
   Tuotteiden laatu
   Tuotteiden osalta asetuksen (EU) N:o 229/2013 9 artiklan 2 kohdassa säädettyjen vaatimusten noudattaminen on tarkastettava unionissa voimassa olevien vaatimusten tai käytäntöjen mukaisesti viimeistään silloin, kun tuotteita pidetään kaupan ensimmäistä kertaa.
   Jos todetaan, ettei tuote täytä asetuksen (EU) N:o 229/2013 9 artiklan 2 kohdassa säädettyjä vaatimuksia, tuotteen oikeus päästä erityiseen hankintajärjestelmään perutaan, ja vastaava määrä merkitään uudelleen arvioituun hankintataseeseen.
   Jos tuki on myönnetty tämän asetuksen 3 artiklan mukaisesti, se on maksettava takaisin.
   9 artikla
   Todistusten hakemusmäärien merkittävä kasvu
   1.   Jos arvioidun hankintataseen täytäntöönpanovaiheessa ilmenee tietyn tuotteen osalta huomattavaa tukitodistusten hakemusmäärien kasvua, joka saattaisi vaarantaa yhden tai useamman erityisen hankintajärjestelmän tavoitteista, Kreikan on asianomaisia viranomaisia kuultuaan toteutettava tarvittavat toimenpiteet pienten saarten keskeisten tuotteiden toimitusten varmistamiseksi, ottaen huomioon käytettävissä olevat määrät ja etusijalla olevien alojen tarpeet.
   2.   Jos Kreikka asianomaisten viranomaisten kanssa neuvoteltuaan päättää rajoittaa todistusten myöntämistä, toimivaltaisten viranomaisten on sovellettava yhtenäistä vähennysprosenttia kaikkiin vireillä oleviin hakemuksiin.
   10 artikla
   Enimmäismäärän vahvistaminen todistushakemusta kohti
   Siinä määrin kuin on ehdottoman välttämätöntä pienten saarten markkinoiden häiriöiden tai sellaisten keinottelutoimien estämiseksi, jotka saattavat vakavasti haitata erityisen hankintajärjestelmän moitteetonta toimintaa, toimivaltaiset viranomaiset voivat vahvistaa tukihakemuskohtaisen enimmäismäärän.
   Toimivaltaisten viranomaisten on ilmoitettava viipymättä komissiolle, jos tätä artiklaa sovelletaan.
   Tässä artiklassa tarkoitetut ilmoitukset on annettava asetuksen (EY) N:o 792/2009 mukaisesti.
   
      3   JAKSO
   
   
      
         Vienti ja lähettäminen
      
   
   11 artikla
   Vientiä tai lähettämistä koskevat edellytykset
   1.   Erityiseen hankintajärjestelmään kuuluneiden jalostamattomien tuotteiden tai erityiseen hankintajärjestelmään kuuluneita tuotteita sisältävien pakattujen taikka jalostettujen tuotteiden viennin tai lähettämisen on täytettävä 2 ja 3 kohdassa säädetyt vaatimukset.
   2.   Tukea saaneiden tuotteiden määrät, jotka viedään tai lähetetään, on merkittävä arvioituun hankintataseeseen uudelleen, ja viejän tai lähettäjän on maksettava myönnetty tuki takaisin viimeistään viennin tai lähettämisen yhteydessä.
   Tuotteita ei saa lähettää eikä viedä ennen kuin ensimmäisessä alakohdassa tarkoitettu takaisinmaksaminen on tapahtunut.
   Jos myönnetyn tuen määrää ei voida määrittää, kyseisten tuotteiden katsotaan saaneen korkeinta tukea, jonka unioni on näille tuotteille vahvistanut vienti- tai lähettämishakemuksen jättämistä edeltäneiden kuuden kuukauden aikana.
   Tällaisille tuotteille voidaan myöntää vientitukea edellyttäen, että tuen myöntämiselle säädetyt edellytykset täyttyvät.
   3.   Toimivaltaiset viranomaiset antavat luvan muiden kuin 2 kohdassa ja 12 artiklassa tarkoitettuja jalostettuja tuotteita koskevien määrien vientiin tai lähettämiseen ainoastaan, jos jalostaja tai viejä todistaa, etteivät kyseiset tuotteet sisällä erityiseen hankintajärjestelmään kuuluneita raaka-aineita.
   Toimivaltaiset viranomaiset antavat luvan muiden kuin 2 kohdassa tarkoitettujen jalostamattomien tai pakattujen tuotteiden jälleenvientiin tai jälleenlähettämiseen ainoastaan, jos lähettäjä todistaa, ettei kyseisiin tuotteisiin ole sovellettu erityistä hankintajärjestelmää.
   Toimivaltaisten viranomaisten on toteutettava riittävät tarkastukset ensimmäisessä ja toisessa alakohdassa tarkoitettujen todistusten oikeellisuuden varmistamiseksi ja tarvittaessa perittävä takaisin erityisen hankintajärjestelmän mukaisesti myönnetty etu.
   12 artikla
   Jalostettujen tuotteiden perinteinen vienti ja perinteinen lähettäminen
   1.   Jalostajat, jotka ovat ilmoittaneet 5 artiklan 3 kohdan mukaisesti aikomuksestaan viedä tai lähettää asetuksen (EY) N:o 229/2013 13 artiklan 2 kohdassa tarkoitetun perinteisen kaupan puitteissa erityiseen hankintajärjestelmään kuuluneita raaka-aineita sisältäviä jalostettuja tuotteita, voivat tehdä sen tämän asetuksen liitteessä I ilmoitettujen vuosittaisten määrien rajoissa. Toimivaltaiset viranomaiset myöntävät tarvittavat luvat sen varmistamiseksi, että toimet eivät ylitä vuosittaisia määriä.
   2.   Edellä 1 kohdassa tarkoitettujen tuotteiden vienti ei edellytä vientitodistuksen esittämistä.
   
      4   JAKSO
   
   
      
         Hallinto, valvonta ja seuranta
      
   
   13 artikla
   Tarkastukset
   1.   Maataloustuotteiden sisääntuloa, vientiä ja lähettämistä koskevien hallinnollisten tarkastusten on oltava täydellisiä, ja niihin on kuuluttava erityisesti ristiintarkastuksia 6 artiklan 1 kohdassa tarkoitettujen asiakirjojen kanssa.
   2.   Maataloustuotteiden sisääntuloon, vientiin ja lähettämiseen liittyvien pienillä saarilla tehtävien fyysisten tarkastusten on koskettava vähintään viiden prosentin edustavaa otosta 7 artiklan mukaisesti esitetyistä todistuksista.
   Komission asetusta (EY) N:o 1276/2008 (8) sovelletaan soveltuvin osin näihin fyysisiin tarkastuksiin.
   Erityistapauksissa komissio voi pyytää soveltamaan fyysisiä tarkastuksia koskevia muita tarkastusprosentteja.
   14 artikla
   Hallintoa ja seurantaa koskevat kansalliset säännöt
   Toimivaltaisten viranomaisten on annettava täydentävät säännöt erityisen hankintajärjestelmän hallinnoimiseksi ja seuraamiseksi reaaliajassa.
   Komission pyynnöstä niiden on ilmoitettava komissiolle toimenpiteistä, joita ne aikovat toteuttaa ensimmäisen alakohdan nojalla.
   II   LUKU
   
      PAIKALLISTA MAATALOUSTUOTANTOA EDISTÄVÄT TOIMENPITEET
   
   
      1   JAKSO
   
   
      
         Tuen määrä ja tukihakemukset
      
   
   15 artikla
   Tuen määrä
   1.   Asetuksen (EU) N:o 229/2013 IV luvussa säädettyjen paikallisen maataloustuotannon tukemiseen tarkoitettujen toimenpiteiden mukaisesti myönnettävä tuki ei saa ylittää mainitun asetuksen 18 artiklassa vahvistettuja enimmäismääriä.
   2.   Tuen myöntämisedellytykset, maatalouden tuotantosuunnat ja kyseiset määrät täsmennetään asetuksen (EU) N:o 229/2013 6 artiklan 1 kohdan mukaisesti hyväksytyssä ohjelmassa.
   16 artikla
   Hakemusten jättäminen
   Kalenterivuotta koskevat tukihakemukset on jätettävä Kreikan toimivaltaisten viranomaisten nimeämälle virastolle toimivaltaisten viranomaisten vahvistamalla tavalla ja niiden määrittämien kausien aikana. Kaudet määritellään siten, että tarvittavat paikalla tehtävät tarkastukset voidaan tehdä, ja ne saavat ulottua enintään seuraavan kalenterivuoden 28 päivään helmikuuta.
   17 artikla
   Ilmeisten virheiden korjaaminen
   Tukihakemusta voidaan korjata milloin tahansa sen jättämisen jälkeen, jos toimivaltainen viranomainen havaitsee ilmeisen virheen.
   18 artikla
   Hakemusten jättäminen myöhässä
   Ylivoimaista estettä tai poikkeuksellisia olosuhteita lukuun ottamatta tukihakemuksen jättäminen 16 artiklan mukaisesti vahvistetun määräajan jälkeen johtaa yhden prosentin vähennykseen päivää kohti määristä, joihin tuensaajalla olisi ollut oikeus, jos hakemus olisi jätetty asetetun määräajan kuluessa. Jos hakemus myöhästyy enemmän kuin 25 kalenteripäivää, se katsotaan hylätyksi.
   19 artikla
   Tukihakemusten peruuttaminen
   1.   Tukihakemus voidaan peruuttaa kokonaan tai osittain milloin tahansa.
   Jos toimivaltainen viranomainen on kuitenkin jo ilmoittanut hakijalle tukihakemuksessa olevista sääntöjenvastaisuuksista tai aikomuksestaan tehdä tarkastus paikalla, ja kyseisessä tarkastuksessa havaitaan sääntöjenvastaisuuksia, peruutuksia ei sallita niiden tukihakemuksen osien osalta, joihin sääntöjenvastaisuudet liittyvät.
   2.   Edellä 1 kohdassa tarkoitettu peruuttaminen tarkoittaa, että hakija on samassa tilanteessa, jossa hän oli ennen kyseisen tukihakemuksen tai tukihakemuksen osan jättämistä.
   3.   Kunkin vuoden 31 päivään maaliskuuta mennessä on tehtävä selvitys edellisen kalenterivuoden aikana peruutetuista tukihakemuksista tärkeimpien syiden ja mahdollisten paikallistason kehityssuuntausten yksilöimiseksi.
   
      2   JAKSO
   
   
      
         Tarkastukset
      
   
   20 artikla
   Yleiset periaatteet
   Tarkastukset toteutetaan hallinnollisin ja paikalla tehtävin tarkastuksin.
   Hallinnollisen tarkastuksen on oltava täydellinen, ja siihen on kuuluttava ristiintarkastuksia muun muassa Euroopan parlamentin ja neuvoston asetuksen (EU) N:o 1306/2013 (9) V osaston II luvussa, VI osaston II luvussa sekä 47 ja 61 artiklassa ja 102 artiklan 3 kohdassa säädetyn yhdennetyn hallinto- ja valvontajärjestelmän tietojen kanssa.
   Toimivaltaisten viranomaisten on toteutettava tämän asetuksen 22 artiklan 1 kohdan mukaisen riskianalyysin perusteella paikalla tehtäviä satunnaistarkastuksia vähintään viidelle prosentille tukihakemuksista. Otoksen on edustettava myös vähintään viittä prosenttia tuen kohteena olevista määristä.
   Kreikka voi kaikissa aiheellisissa tapauksissa käyttää yhdennettyä hallinto- ja valvontajärjestelmää.
   21 artikla
   Paikalla tehtävät tarkastukset
   1.   Paikalla tehtävät tarkastukset on tehtävä ennalta ilmoittamatta. Jos valvonnan tarkoitus ei vaarannu, voidaan kuitenkin antaa vain ehdottoman välttämättömään rajautuva ennakkoilmoitus. Ilmoituksen saa asianmukaisesti perusteltuja tapauksia lukuun ottamatta antaa enintään 48 tuntia ennen tarkastusta.
   2.   Tässä jaksossa säädetyt paikalla tehtävät tarkastukset ja muut unionin lainsäädännössä säädetyt tarkastukset on tarvittaessa tehtävä samanaikaisesti.
   3.   Asianomainen tukihakemus tai asianomaiset tukihakemukset hylätään, jos tuensaajat tai näiden edustajat estävät paikalla tehtävän tarkastuksen suorittamisen.
   22 artikla
   Hakijoiden valitseminen paikalla tehtävään tarkastukseen
   1.   Toimivaltaisen viranomaisen on riskianalyysin ja jätettyjen tukihakemusten edustavuuden perusteella valittava hakijat, joihin kohdistetaan paikalla tehtävä tarkastus. Riskianalyysissä on tarpeen mukaan otettava huomioon
   
               a)
            
            
               tuen määrä;
            
         
               b)
            
            
               viljelylohkojen määrä, tukihakemuksen kohteena oleva pinta-ala ja tarvittaessa eläinten määrä taikka tuotettu, kuljetettu, jalostettu tai kaupan pidetty määrä;
            
         
               c)
            
            
               kehitys suhteessa edeltävään vuoteen,
            
         
               d)
            
            
               aiempien vuosien tarkastusten tulokset;
            
         
               e)
            
            
               muut Kreikan myöhemmin määrittelemät tekijät.
            
         Edustavuuden varmistamiseksi Kreikan on valittava satunnaisesti 20–25 prosenttia niiden tuen hakijoiden vähimmäislukumäärästä, joille on tehtävä tarkastus paikalla.
   2.   Toimivaltaisen viranomaisen on pidettävä kirjaa valintaperusteista, joiden mukaan kukin hakija valitaan paikalla tehtävään tarkastukseen. Tarkastuksen paikalla tekevälle tarkastajalle on annettava tiedot näistä perusteista ennen tarkastusta.
   23 artikla
   Tarkastuskertomus
   1.   Jokaisesta paikalla tehtävästä tarkastuksesta on laadittava tarkastuskertomus, jossa tarkastukseen liittyvät seikat esitetään yksityiskohtaisesti. Kertomuksessa on ilmoitettava erityisesti
   
               a)
            
            
               tarkastetut tukijärjestelmät ja -hakemukset;
            
         
               b)
            
            
               paikalla olleet henkilöt;
            
         
               c)
            
            
               tarkastetut ja mitatut viljelylohkot, mittaustulokset mitattua viljelylohkoa kohden ja käytetyt mittausmenetelmät;
            
         
               d)
            
            
               havaittujen eläinten lukumäärä ja laji sekä tarvittaessa korvamerkkien numerot, rekisteriin, nautaeläinten atk-pohjaiseen tietokantaan ja tarkastettuihin todistusasiakirjoihin tallennetut tiedot sekä tarkastusten tulokset ja tarvittaessa yksittäisiin eläimiin tai niiden tunnistuskoodeihin liittyvät erityiset havainnot;
            
         
               e)
            
            
               tuotetut, kuljetetut, jalostetut tai kaupan pidetyt tarkastetut määrät;
            
         
               f)
            
            
               se, ilmoitettiinko tarkastuksesta hakijalle ennakolta ja milloin ilmoitus annettiin, jos näin tehtiin;
            
         
               g)
            
            
               muut toteutetut tarkastustoimenpiteet.
            
         2.   Hakijoille tai heidän edustajilleen on annettava mahdollisuus allekirjoittaa kertomus ilmoittaakseen olleensa paikalla tarkastuksen aikana ja mahdollisuus lisätä huomautuksia. Jos todetaan sääntöjenvastaisuuksia, hakijalle on annettava jäljennös tarkastuskertomuksesta.
   Jos paikalla tehtävä tarkastus tehdään kaukokartoituksena, Kreikka voi päättää olla antamatta hakijoille tai hänen edustajilleen mahdollisuutta allekirjoittaa tarkastuskertomus, jos kaukokartoitustarkastuksessa ei todeta sääntöjenvastaisuuksia.
   
      3   JAKSO
   
   
      
         Tuen vähennykset, tuen ulkopuolelle jättämiset ja aiheettomat maksut
      
   
   24 artikla
   Tuen vähennykset ja tuen ulkopuolelle jättämiset
   Jos tukihakemuksissa ilmoitetut tiedot ja 2 jaksossa tarkoitetuissa tarkastuksissa todetut tiedot eivät vastaa toisiaan, Kreikan on sovellettava tuen vähennyksiä ja tuen ulkopuolelle jättämisiä. Niiden on oltava tehokkaita, oikeasuhteisia ja varoittavia.
   25 artikla
   Tuen vähennysten ja tuen ulkopuolelle jättämisten soveltamista koskevat poikkeukset
   1.   Edellä 24 artiklassa säädettyjä vähennyksiä ja ulkopuolelle jättämisiä ei sovelleta, jos hakija on esittänyt asiasisällöllisesti oikeaa tietoa tai jos hän voi muuten osoittaa, että virhe ei ole hänen tekemänsä.
   2.   Vähennyksiä ja ulkopuolelle jättämisiä ei sovelleta niihin tukihakemuksen osiin, joiden osalta tuen hakija ilmoittaa toimivaltaiselle viranomaiselle kirjallisesti tukihakemuksen olevan virheellinen tai muuttuneen virheelliseksi sen jättämisen jälkeen edellyttäen, ettei hakijalle ole annettu tietoa toimivaltaisen viranomaisen aikomuksesta tehdä tarkastus paikalla tai ettei viranomainen ole jo ilmoittanut viljelijälle hakemuksessa olevista sääntöjenvastaisuuksista.
   Tukihakemusta on mukautettava vastaamaan todellista tilannetta ensimmäisessä alakohdassa tarkoitettujen hakijan toimittamien tietojen perusteella.
   26 artikla
   Aiheettomien maksujen takaisinperintä ja sakko
   1.   Aiheettomaan maksuun sovelletaan soveltuvin osin komission asetuksen (EY) N:o 1122/2009 (10) 80 artiklaa.
   2.   Jos aiheettomasti maksettu summa johtuu hakijan virheellisistä ilmoituksista, virheellisistä asiakirjoista tai vakavasta laiminlyönnistä, hakijan on lisäksi maksettava aiheettomasti maksetun määrän suuruinen sakko, johon on lisätty asetuksen (EY) N:o 1122/2009 80 artiklan 2 kohdan mukaisesti laskettu korko.
   27 artikla
   Ylivoimainen este ja poikkeukselliset olosuhteet
   Jos kyseessä on asetuksen (EU) N:o 1306/2013 2 artiklan 2 kohdassa tarkoitetut ylivoimaiset esteet tai poikkeukselliset olosuhteet, asetuksen (EY) N:o 1122/2009 75 artiklaa sovelletaan soveltuvin osin.
   III   LUKU
   
      YLEISET SÄÄNNÖKSET JA LOPPUSÄÄNNÖKSET
   
   28 artikla
   Tuen maksaminen
   Kun tukihakemukset ja todistusasiakirjat on varmistettu ja asetuksen (EU) N:o 229/2013 II luvussa tarkoitetulle tukiohjelmalle myönnettävät määrät on laskettu, toimivaltaisten viranomaisten on maksettava tuet kalenterivuodelta
   
               a)
            
            
               erityisen hankintajärjestelmän osalta delegoidun asetuksen (EU) N:o 178/2014 3 artiklassa tarkoitetuista toimenpiteistä läpi vuoden;
            
         
               b)
            
            
               suorien tukien osalta asetuksen (EU) N:o 1306/2013 75 artiklan mukaisesti;
            
         
               c)
            
            
               muiden tukien osalta kuluvan vuoden 16 päivänä lokakuuta alkavan ja seuraavan vuoden 30 päivänä kesäkuuta päättyvän jakson aikana.
            
         29 artikla
   Suoritusindikaattorit
   Kreikan on vuosittain ilmoitettava komissiolle vähintään liitteessä II vahvistettuja suoritusindikaattoreita koskevat tiedot.
   Tiedot on ilmoitettava asetuksen (EU) N:o 229/2013 20 artiklan 2 kohdassa tarkoitetussa vuosittaisessa täytäntöönpanokertomuksessa.
   30 artikla
   Ilmoitukset
   1.   Toimivaltaisten viranomaisten on toimitettava erityisestä hankintajärjestelmästä komissiolle viimeistään kunkin vuosineljänneksen loppua seuraavan kuukauden viimeisenä päivänä seuraavat, kyseisenä päivänä käytettävissä olleet tiedot, jotka koskevat viitteenä käytettävän kalenterivuoden edeltävinä kuukausina toteutettuja hankintataseeseen liittyviä toimia, eriteltyinä kunkin tuotteen, CN-koodin ja tarvittaessa erityisen määräpaikan osalta:
   
               a)
            
            
               määrät eriteltyinä sen mukaan, onko ne lähetetty Manner-Kreikasta vai muilta saarilta;
            
         
               b)
            
            
               tuen määrä ja tuotetta kohti tosiasiallisesti maksetut kulut;
            
         
               c)
            
            
               määrät, joita koskevia tukitodistuksia ei ole käytetty;
            
         
               d)
            
            
               kolmansiin maihin viedyt tai muualle unioniin lähetetyt määrät sen jälkeen, kun ne on jalostettu 11 artiklan mukaisesti;
            
         
               e)
            
            
               siirrot kokonaismäärän rajoissa tuoteryhmää kohti ja arvioitujen hankintataseiden muutokset ajanjakson aikana;
            
         
               f)
            
            
               käytettävissä oleva määrä ja käyttöprosentti.
            
         Ensimmäisessä alakohdassa tarkoitetut tiedot on toimitettava käytettyjen todistusten perusteella. Lopulliset tiedot kunkin kalenterivuoden hankintataseesta on toimitettava komissiolle seuraavaan 31 päivään toukokuuta mennessä.
   2.   Paikallistuotannon tuen osalta Kreikan on ilmoitettava komissiolle
   
               a)
            
            
               edellisen kalenterivuoden osalta vastaanotetut tukihakemukset ja kyseiset määrät viimeistään kunkin vuoden 30 päivänä huhtikuuta;
            
         
               b)
            
            
               edellisen kalenterivuoden osalta vastaanotetut tosiasiallisesti tukeen oikeuttavat hakemukset ja kyseiset määrät viimeistään kunkin vuoden 31 päivänä heinäkuuta.
            
         3.   Tässä artiklassa tarkoitetut ilmoitukset on annettava asetuksen (EY) N:o 792/2009 mukaisesti.
   4.   Asetuksen (EY) N:o 229/2013 20 artiklan 1 kohdassa tarkoitetut ilmoitukset on myös annettava asetuksen (EY) N:o 792/2009 mukaisesti.
   31 artikla
   Kertomus
   1.   Asetuksen (EY) N:o 229/2013 20 artiklan 2 kohdassa tarkoitetussa kertomuksessa on oltava muun muassa seuraavat tiedot:
   
               a)
            
            
               mahdolliset merkittävät muutokset sosio-ekonomisessa tilanteessa ja maatalousympäristössä;
            
         
               b)
            
            
               yhteenveto käytettävissä olevista fyysisistä ja rahoitusta koskevista tiedoista, jotka liittyvät kunkin toimenpiteen täytäntöönpanoon, sekä analyysi näistä tiedoista ja tarvittaessa esittely ja analyysi toiminta-alasta, johon tämä toimenpide kuuluu;
            
         
               c)
            
            
               toimenpiteiden ja toimintalinjojen toteutumisaste kertomuksen esittämispäivänä suhteessa niiden toiminnallisiin ja erityisiin tavoitteisiin esittämällä tässä yhteydessä määrälliset indikaattorit;
            
         
               d)
            
            
               lyhyt yhteenveto merkittävistä ongelmista toimenpiteiden hallinnossa ja täytäntöönpanossa sekä asetuksen tämän asetuksen 19 artiklan 3 kohdassa mainitun selvityksen päätelmät;
            
         
               e)
            
            
               kaikkien toimenpiteiden tulosten tarkastelu ottaen huomioon eri toimenpiteiden väliset yhteydet;
            
         
               (f)
            
            
               erityisen hankintajärjestelmän osalta:
               
                           i)
                        
                        
                           tiedot ja analyysi hintojen kehityksestä ja myönnetyn edun siirtämisestä sekä toteutetut toimenpiteet ja tarkastukset, joilla varmistetaan edun siirtämisen tapahtuneen tämän asetuksen 6 artiklan mukaisesti;
                        
                     
                           ii)
                        
                        
                           ottaen huomioon muut voimassa olevat tuet analyysi tukien suhteellisuudesta verrattuna pienille saarille suuntautuvien kuljetusten lisäkustannuksiin ja hintoihin sekä jalostukseen tarkoitettujen tuotteiden ja maatalouden tuotantopanosten osalta saaristoluonteesta ja syrjäisestä sijainnista johtuvat lisäkustannukset;
                        
                     
         
               g)
            
            
               ohjelmaan sisältyvälle kullekin toimelle asetettujen tavoitteiden toteutumisaste puolueettomasti mitattavissa olevien indikaattorien avulla mitattuna;
            
         
               h)
            
            
               pienten saarten vuotuista hankintatasetta koskevat tiedot muun muassa kulutuksen, karjojen kehittymisen, tuotannon ja kaupan osalta;
            
         
               i)
            
            
               tiedot määristä, jotka on tosiasiallisesti myönnetty tukiohjelman toimien toteuttamiseksi Kreikan vahvistamin perustein, joita ovat tukikelpoisten tuottajien lukumäärä, maksun kattamien eläinten lukumäärä, tukikelpoiset pinta-alat tai asianomaisten tilojen lukumäärä;
            
         
               j)
            
            
               kunkin tukiohjelmaan sisältyvän toimen rahoituksen toteuttamista koskevat tiedot;
            
         
               k)
            
            
               toimivaltaisten viranomaisten tekemiin tarkastuksiin ja mahdollisiin sovellettuihin seuraamuksiin liittyvät tilastotiedot;
            
         
               l)
            
            
               Kreikan huomiot ohjelman toteuttamisesta;
            
         
               m)
            
            
               vuosittaiset tiedot tämän asetuksen 29 artiklassa tarkoitetuista suoritusindikaattoreista.
            
         2.   Edellä 1 kohdassa tarkoitettu kertomus on toimitettava komissiolle asetuksen (EY) N:o 792/2009 mukaisesti.
   32 artikla
   Ohjelmien muutokset
   1.   Asetuksen (EU) N:o 229/2013 II luvussa tarkoitetun tukiohjelman muutokset on toimitettava komission hyväksyttäviksi, ja ne on perusteltava asianmukaisesti ilmoittamalla erityisesti seuraavat tiedot:
   
               a)
            
            
               mahdolliset täytäntöönpanossa havaitut vaikeudet ja ohjelman muuttamista puoltavat syyt;
            
         
               b)
            
            
               muutoksen odotettavissa olevat vaikutukset;
            
         
               (c)
            
            
               vaikutukset rahoitukseen ja sitoumusten valvontaan.
            
         Ylivoimaista estettä tai poikkeuksellisia olosuhteita lukuun ottamatta Kreikan on esitettävä tukiohjelman muutospyynnöt ainoastaan kerran kalenterivuotta ja ohjelmaa kohti. Komission on saatava muutospyynnöt viimeistään kunkin vuoden 30 päivänä syyskuuta.
   Jollei komissio vastusta pyydettyjä muutoksia, suunniteltuja muutoksia sovelletaan niiden ilmoittamista seuraavan vuoden 1 päivästä tammikuuta.
   Tällaisia muutoksia voidaan soveltaa aikaisemmin, jos komissio vahvistaa Kreikalle kirjallisesti ennen kolmannessa alakohdassa tarkoitettua päivää, että ilmoitetut muutokset ovat unionin lainsäädännön mukaisia.
   Jos ilmoitettu muutos ei ole unionin lainsäädännön mukainen, komissio ilmoittaa Kreikalle ennen kolmannessa alakohdassa tarkoitettua päivämäärää, ettei suunniteltua muutosta voida soveltaa ennen kuin komissio vastaanottaa muutoksen, jonka voidaan katsoa olevan unionin lainsäädännön mukainen.
   2.   Poiketen siitä, mitä 1 kohdassa säädetään, komissio arvioi erikseen seuraavat jäsenvaltioiden ehdottamat muutokset ja päättää niiden hyväksymisestä neljän kuukauden kuluessa niiden jättämisestä asetuksen (EU) N:o 229/2013 22 artiklan 2 kohdan mukaista menettelyä noudattaen:
   
               a)
            
            
               uusien tuoteryhmien, joita voidaan tukea erityisestä hankintajärjestelmästä tai uusista paikallisen maataloustuotannon avustamistoimenpiteistä, ottaminen mukaan yleiseen ohjelmaan; ja
            
         
               b)
            
            
               kullekin voimassa olevalle toimenpiteelle jo hyväksytyn tuen yksikkömäärän korottaminen yli 50 prosentilla määrästä, jota sovelletaan muutosehdotuksen esittämishetkellä.
            
         Sanotun kuitenkaan rajoittamatta 1 kohdassa vahvistetun menettelyn noudattamista, Kreikka voi toimittaa tässä kohdassa säädettyjä muutosehdotuksia kerran kalenterivuotta ja ohjelmaa kohti. Tässä kohdassa tarkoitettujen muutosehdotusten on oltava perillä komissiossa viimeistään soveltamisvuotta edeltävän vuoden 31 päivänä heinäkuuta.
   Näin hyväksyttyä muutosta sovelletaan 1 päivästä tammikuuta sinä vuonna, joka seuraa ehdotuksen esittämisvuotta, tai hyväksymispäätöksessä nimenomaisesti ilmoitetusta päivästä.
   3.   Kreikka voi tehdä seuraavat muutokset ilman 1 kohdassa tarkoitettua menettelyä edellyttäen, että muutoksista ilmoitetaan komissiolle:
   
               a)
            
            
               arvioitujen hankintataseiden osalta hankintataseeseen kuuluvien tuotteiden yksittäisen tuen tason muutokset 20 prosentin rajoissa tai tuotteiden määrien muutokset ja siitä johtuen kullekin tuotelinjalle myönnetyn tuen kokonaismäärä;
            
         
               b)
            
            
               kaikkien toimenpiteiden osalta kullekin toimenpiteelle osoitettujen määrärahojen mukautukset 20 prosentin rajoissa, sanotun kuitenkaan rajoittamatta asetuksen (EU) N:o 228/2013 30 artiklassa säädettyjä enimmäismääriä, edellyttäen, että näistä mukautuksista ilmoitetaan viimeistään 30 päivänä huhtikuuta sitä kalenterivuotta, jota muutettu määräraha koskee, seuraavana vuonna;
            
         
               c)
            
            
               neuvoston asetuksessa (ETY) N:o 2658/87 (11) säädettyihin, tukea saavien tuotteiden tunnistamiseksi käytettäviin koodeihin ja kuvauksiin tehdyistä muutoksista johtuvat muutokset, jos muutokset eivät aiheuta muutoksia itse tuotteisiin.
            
         4.   Kolmannessa alakohdassa tarkoitettuja muutoksia voidaan soveltaa vasta siitä päivästä, jona komissio on vastaanottanut ne. Ne on selvitettävä ja perusteltava asianmukaisesti, ja ne voidaan panna täytäntöön ainoastaan kerran vuodessa seuraavia tapauksia lukuun ottamatta:
   
               a)
            
            
               ylivoimainen este tai poikkeukselliset olosuhteet;
            
         
               b)
            
            
               hankintajärjestelmään kuuluvien tuotteiden määrien muuttaminen;
            
         
               c)
            
            
               muutokset, jotka johtuvat asetuksessa (ETY) N:o 2658/87 säädettyjen koodien ja kuvausten muutoksista.
            
         5.   Tässä artiklassa tarkoitetaan
   
               a)
            
            
               ’toimenpiteellä’ sellaisten tukijärjestelmien ja toimien ryhmittämistä, joita tarvitaan yhden tai useamman tavoitteen saavuttamiseen ohjelmassa, joka muodostaa budjettikohdan, jolle määritellään määrärahat asetuksen (EU) N:o 229/2013 5 artiklan a kohdassa tarkoitetussa rahoitustaulukossa;
            
         
               b)
            
            
               ’tuoteryhmällä’ kaikkia tuotteita, joiden asetuksessa (ETY) N:o 2658/87 säädetyn CN-koodin kaksi ensimmäistä numeroa ovat samat.
            
         6.   Tässä artiklassa tarkoitetut ilmoitukset on annettava asetuksen (EY) N:o 792/2009 mukaisesti.
   33 artikla
   Ennakoiden vähennykset
   Jos tiedot, jotka Kreikan on 30 ja 31 artiklan mukaisesti toimitettava komissiolle, ovat epätäydellisiä tai toimittamista koskevaa määräaikaa ei ole noudatettu, komissio voi vähentää maatalousmenojen perusteella laskettuja ennakkomaksuja tilapäisesti ja kiinteämääräisesti, sanotun kuitenkaan rajoittamatta talousarviota koskevaan kurinalaisuuteen liittyvien yleisten sääntöjen soveltamista.
   34 artikla
   Voimaantulo
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 20 päivänä helmikuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
         
      
   
   
      (1)  EUVL L 78, 20.3.2013, s. 41.
   
      (2)  Neuvoston asetus (EY) N:o 1405/2006, annettu 18 päivänä syyskuuta 2006, Egeanmeren pienten saarten hyväksi toteutettavista maatalousalan erityistoimenpiteistä (EUVL L 265, 26.9.2006, s. 1).
   
      (3)  Komission asetus (EY) N:o 1914/2006, annettu 20 päivänä joulukuuta 2006, Egeanmeren pienten saarten hyväksi toteutettavista maatalousalan erityistoimenpiteistä annetun neuvoston asetuksen (EY) N:o 1405/2006 soveltamista koskevista yksityiskohtaisista säännöistä (EUVL L 365, 21.12.2006, s. 64).
   
      (4)  Komission delegoitu asetus (EU) N:o 178/2014 annettu 6 päivänä marraskuuta 2013 Egeanmeren pienten saarten hyväksi toteutettavista maatalousalan erityistoimenpiteistä annetun Euroopan parlamentin ja neuvoston asetuksen (EU) N:o 229/2013 täydentämisestä (Katso tämän virallisen lehden sivu 1.).
   
      (5)  Komission asetus (EY) N:o 376/2008, annettu 23 päivänä huhtikuuta 2008, maataloustuotteiden tuonti-, vienti- ja ennakkovahvistustodistusmenettelyn soveltamista koskevista yhteisistä yksityiskohtaisista säännöistä (EUVL L 114, 26.4.2008, s. 3).
   
      (6)  Komission asetus (EY) N:o 612/2009, annettu 7 päivänä heinäkuuta 2009, maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä (EUVL L 186, 17.7.2009, s. 1).
   
      (7)  Komission asetus (EY) N:o 792/2009, annettu 31 päivänä elokuuta 2009, yhteisen markkinajärjestelyn, suorien tukien järjestelmän, maataloustuotteiden menekinedistämisen ja syrjäisimpiin alueisiin ja Egeanmeren pieniin saariin sovellettavien järjestelyjen täytäntöönpanemiseksi jäsenvaltioiden komissiolle toimittamien tietojen ja asiakirjojen tiedoksiantamista koskevista yksityiskohtaisista säännöistä (EUVL L 228, 1.9.2009, s. 3).
   
      (8)  Komission asetus (EY) N:o 1276/2008, annettu 17 päivänä joulukuuta 2008, tukea tai muita taloudellisia suorituksia saavien maataloustuotteiden viennin valvonnasta fyysisten tarkastusten avulla (EUVL L 339, 18.12.2008, s. 53).
   
      (9)  Euroopan parlamentin ja neuvoston asetus (EU) N:o 1306/2013, annettu 17 päivänä joulukuuta 2013, yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta (EUVL L 347, 20.12.2013, s. 549).
   
      (10)  Komission asetus (EY) N:o 1122/2009, annettu 30 päivänä marraskuuta 2009, neuvoston asetuksen (EY) N:o 73/2009 täytäntöönpanoa koskevista yksityiskohtaisista säännöistä mainitussa asetuksessa säädettyjen viljelijöiden suorien tukien järjestelmien mukaisten täydentävien ehtojen, tuen mukauttamisen ja yhdennetyn hallinto- ja valvontajärjestelmän osalta sekä neuvoston asetuksen (EY) N:o 1234/2007 täytäntöönpanoa koskevista yksityiskohtaisista säännöistä viinialalle säädetyn tukijärjestelmän mukaisten täydentävien ehtojen osalta (EUVL L 316, 2.12.2009, s. 65).
   
      (11)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).
   
      LIITE I
      
         Jalostettujen tuotteiden vuosittaiset enimmäismäärät, jotka voidaan viedä tai lähettää Egeanmeren pieniltä saarilta perinteisen kaupan puitteissa
      
      
                  [Määrä kilogrammoina (tai litroina*)]
               
            
                  CN-koodi
               
               
                  Unioniin
               
               
                  Kolmansiin maihin
               
            
                   
               
               
                   
               
               
                   
               
            
                   
               
               
                   
               
               
                   
               
            
                   
               
               
                   
               
               
                   
               
            
                   
               
               
                   
               
               
                   
               
            
                   
               
               
                   
               
               
                   
               
            
                   
               
               
                   
               
               
                   
               
            
                   
               
               
                   
               
               
                   
               
            
   
      LIITE II
      
         Suoritusindikaattorit
      
      
                  Tavoite
               
               
                  :
               
               
                  
                     
                        Taata ihmisravinnoksi tai jalostukseen ja maatalouden tuotantopanoksina käytettävien keskeisten tuotteiden hankinnat Egeanmeren pienillä saarilla:
                     
                  
                  
                              Indikaattori 1
                           
                           
                              :
                           
                           
                              Erityisen hankintajärjestelmän osuus (%) kokonaishankintatarpeiden täyttämisestä Egeanmeren pienillä saarilla tiettyjen alustavaan hankintataseeseen kuuluvien tuotteiden/tuoteryhmien osalta
                           
                        
            
                  Tavoite
               
               
                  :
               
               
                  
                     
                        Varmistaa ihmisravinnoksi tai rehuksi tarkoitettujen keskeisten tuotteiden kohtuullinen hintataso:
                     
                  
                  
                              Indikaattori 2
                           
                           
                              :
                           
                           
                              Tiettyjen erityiseen hankintajärjestelmään kuuluvien tuotteiden/tuoteryhmien kuluttajahintojen vertailu Egeanmeren pienillä saarilla vastaavanlaisten tuotteiden hintoihin Manner-Kreikassa.
                           
                        
            
                  Tavoite
               
               
                  :
               
               
                  
                     
                        Kannustaa paikallista maataloustuotantoa syrjäisimpien alueiden omavaraisuuden sekä vientiin suuntautuvan tuotannon säilymisen/kehittämisen vuoksi:
                     
                  
                  
                              Indikaattori 3
                           
                           
                              :
                           
                           
                              Joidenkin paikallisesti tuotettavien merkittävien tuotteiden osuus (%) paikallistarpeiden täyttämisestä.
                           
                        
            
                  Tavoite
               
               
                  :
               
               
                  
                     
                        Säilyttää/kehittää paikallista maataloustuotantoa:
                     
                  
                  
                              Indikaattori 4a
                           
                           
                              :
                           
                           
                              Käytössä olevan maatalousmaan (KMM) kehitys Egeanmeren pienillä saarilla ja Manner-Kreikassa.
                           
                        
                              Indikaattori 4b
                           
                           
                              :
                           
                           
                              Nautayksiköiden (NY) kehitys Egeanmeren pienillä saarilla ja Manner-Kreikassa.
                           
                        
                              Indikaattori 4c
                           
                           
                              :
                           
                           
                              Tiettyjen paikallisten maataloustuotteiden määrien kehitys Egeanmeren pienillä saarilla.
                           
                        
                              Indikaattori 4d
                           
                           
                              :
                           
                           
                              Tiettyjen Egeanmeren pienillä saarilla paikallisista tuotteista jalostettujen tuotteiden määrien kehitys.
                           
                        
                              Indikaattori 4e
                           
                           
                              :
                           
                           
                              Maatalousalan työllisyystilanteen kehitys Egeanmeren pienillä saarilla ja Manner-Kreikassa.